Республиканский фонд развития культуры Якутии

Академия развития «Арт Севера»

II Всероссийский заочный конкурс «Великая Победа!»

Научно-практическая конференция «Великая Победа!»

**Сэрии сыллара саха норуотугар тыылга аҕалбыт алдьархайдара**

*Чинчийэр үлэ*

**Трагические последствия в тылу у народа саха в годы Великой Отечественной Войны 1941-1945 гг.**

*Исследовательская работа на родном якутском языке*

Выполнила

ученица 8 класса

МБОУ “Хагынская средняя общеобразовательная школа”,

Вилюйский улус, Республика Саха (Якутия)

Прокопьева Нарыйаана Кирилловна

Руководитель:

учитель якутского языка и литературы

МБОУ “Хагынская средняя общеобразовательная школа”

 Григорьева Александра Яковлевна

т. 89681522174, ватсап 89142307502 элпочта: aleksandravil70@gmail.com

Май, 2022 год

**Чинчийэр үлэм темата:**

Сэрии сыллара саха норуотугар тыылга аҕалбыт алдьархайдара

 **Үлэм актуальноhа**:

 Аҕа дойду сэриитин ыар сыллара ыраатан истэхтэрин ахсын, Улуу Кыайыы суолтата биhиги сүрэхпитигэр өссө дириҥээн, улаатан иhэр. Бу өрөгөйдөөх Кыайыы туhугар сэрии хонуутугар саа-саадах тутан, хорсуннук сэриилэспит, олохторун толук уурбут буойуннарбыт уонна тыылга хаалан ыарахан үлэҕэ күнүстэри-түүннэри үлэлээбит, аччык, аас-туор олохтон, оччотооҕу кытаанах сокуонтан суорума суолламмыт дьоммут норуот сүрэҕэр, өйүгэр-санаатыгар мэлдьи тыыннаахтар. Кинилэри ахтар-саныыр, олохторун, үлэлэрин үɵрэтии уонна үйэтитии - биhиги, аныгы кэм эйэлээх олоҕун ыччата, ытык иэспит буолар.

**Чинчийэр үлэм объега**:

 Уоттаах сэрии, сут-кураан, оччотооҕу халы-мааргы салалта үлэтэ, суут – сокуон репрессията саха норуотугар улахан охсууну аҕалбыт чахчылара (дааннайдара).

**Чинчийэр үлэм сыала**:

 Аҕа дойдуну кѳмүскүүр Улуу сэрии сылларыгар саха дьоно сут – кураан содулуттан хоргуйан, сэлликкэ сутуллан ѳлүүлэрин уонна ону тэӊэ оччотооҕу салалта сыыhа дьаhаллара, суут – сокуон репрессията саха норуотугар охсууларын чинчийии.

 Бу **сыалы ситиhэргэ** маннык **соруктары** туруоранүлэлээтим:

1. Сэрии кэминээҕи саха норуотун тыылга олоҕун үɵрэтиигэ матырыйаал хомуйуу;
2. Сэрии кэмигэр саха норуотун ыар сүтүктэрин чинчийии.

**Сэрии сыллара саха норуотугар аҕалбыт алдьархайдара**

Аҕа дойдуну кѳмүскүүр улуу сэрии сыллара дойду барытын үрдүнэн олус алдьатыылаахтык ааспыттарын билэбит. Ол курдук, сэрии сылларыгар тѳhѳ киhи ѳлбүтүн-сүппүтүн, ыарыhах-бодоҥ буолбутун, тѳhѳ суумалаах ороскуот тахсыбытын аны кэлэн бука ким да кыайан суоттаабата, быhаарбата чахчы. Бэл, тѳhѳ киhи ѳлбүтүн туhунан чуолкай дааннайдар суохтар : 20 мѳл. дуу, 27 мѳл. дуу, 32 мѳл. дуу ( сорохтор букатын даҕаны 40-ча мѳл. дииллэр)…

 **Сэбиэскэй Сойуус аграрнай регионнарын олохтоохторун иэдээннэрин** **сэрии буолуон иннинэ аҕай ыыттыллыбыт холкуостааhын улаханнык айгыраппытын бэлиэтииллэр.** Холобур, үйэлэр тухары олоҕуран турбут олохтохторун тутула уларыйыытын түмүгэр тыа хаhаайыстыбатынан дьарыктанан олорбут ССРС норуоттара холкуостааhын уонна сэрии сылларыгар быстар быhаҕастара эрэ ордон хаалбыттар.

 Саха сиригэр, мэлдьи да тоhоҕолоон бэлиэтииллэрин курдук, сэрии уустуктарын улуу **сут кураан** дириӊэппитэ кэпсэнэр. Маны тэӊэ, чинчийээччилэр Саха сирин оччотооҕуга **салайбыт халы-мааргы салалтаны** буруйдууллар. Ол курдук, 1928, 1938-39 сылларга ыытыллыбыт репрессия - «норуот ѳстѳѳхтѳрүн», «үспүйүѳннэри» дьарыйыы, тутуу-хабыы кэнниттэн ѳрѳспүүбүлүкэ салалтатыгар киhи хаалбатаҕа**. Партия обкомун пленума 45 чилиэннээҕиттэн сахата – 11, ССКП Дьокуускайдааҕы кэмитиэтигэр 20 улэhит баарыттан биир эрэ саха, ѳрѳспүүбүлүкэ 13 наркомнааҕыттан (билиҥҥинэн миниистир курдук) сахата – 3 эрэ … Харчыны – үбү тыырыыга сыhыаннаах салайар тэрилтэлэргэ саха киhитэ букатын да суоҕун кэриэтэ.** Холобур, Эргиэннаркоматын коллегиятыгар, Госплаӊӊа биир да саха киhитэ кыбыллыбатах. Саха АССР муӊутуур муҥур ыраахтааҕыларынан ананан хантан күѳрэйэн кэлбиттэрэ, бу иннинэ тугу кыайбыттара-хоппуттара биллибэт эҥин араас Степаненколар, Масленниковтар, Муратовтар диэн дьон бүтүн Саха сирин дьаhайбыттар. Бу дьон үлэлээбиттэрин былаhын тухары Саха сирин усулуобуйатын, олоҕун-дьаhаҕын билбэтэхтэрин, билэ да сатаабатахтарын, олохтоох дьоӊӊо кыыл-сүѳл курдук сыhыаннаспыттарын, бэл, оччотооҕу баартыйа уорганнара бэлиэтээбиттэр эбит. Бу дьон ааттара саха норуотун ѳйүгэр-ѳйдѳбүлүгэр үйэ-саас тухары хааннаах хара буукубаларынан суруллан үйэтитиллэрэ саарбаҕа суох.

 (Манна эбэн этии баар, сэрии саҕана уонна ол иннинэ аҕай ыытыллыбыт холкуостааhын түмүгэр казахтар, кыргызтар чиэппэрдэрэ эрэ тыыннаах ордон хаалбытын, Украинаҕа уонна Поволжьеҕа хоргуйууну, Хотугу Кавказ норуоттара, Крым татаардара уонна калмыктар кѳhѳрүллүүлэрин, Прибалтикаҕа репрессиялары барытын эбэн кэбистэххэ, **бэрт амырыын сабаҕалааhын үѳскүүр.** **«Оччотооҕу дойду салалтата кыра омуктары барыларын суох оҥортуур, имири эhэр былааны ылына сылдьыбыт дуу, тугуй?» диэн санаа үүйэ-хаайа тутар.** Баҕар, ити барыта салалта ыыппыт акаары үлэтин түмүгэ буолбакка, анаан-минээн ыытыллыбыт «ситиhиилээх» дьаhал буолуо. Холобур, уонунан тыhыынча саха дьонун хоргутан ѳлѳрбүт салайааччылар «үлэлэрин кыайбакка» диэн матыыптаан дуоhунастарыттан босхолонон баран туох да сэмэни-суҥханы ылбакка, салгыы атын регионнары «салайа» барбыттар.)

 Маннык салалта үлэтин түмүгэр сэрии икки бастакы сылларыгар (1941-1942 сс.) холкуостаахтар кэтэх суѳhүлэрин 72 %, сылгыларын 90,6 %, табаларын 67 %, сибииньэ 97,1 % (бырыhыаннара) эстибитэ. Уопсайынан, дьиэ сүѳhүтүн ахсаана, 1943 сылы 1940 сылга тэӊнээтэххэ, 226 044 тѳбѳнѳн кѳҕүрээбит. Быhата, саха дьоно омук быhыытынан үѳскүѳхтэриттэн, хас эмэ сүүhүнэн-тыhыынчанан сыллары быhа иитэн турбут сылгыларыттан аан бастаан ытыс соттубуттара, ынах суѳhүлэрин бэрт кыра бырыhыана хаалбыта. Уонна ол буолуохтаах түмүгэ – хоргуйуу саҕаламмыта.

 **1939 сыллааҕы биэрэпис кѳрдѳрѳрүнэн, Бүлүү оройуонугар 16 023 киhи олорбут эбит буоллаҕына, 1946 сыллаахха 11 900 киhи ордон хаалбыт.** Ол эбэтэр оройуон олохтооҕо **4 123** киhинэн кѳҕурээбит. Үѳhээ Бүлүүгэ 1939 сыллаахха 14853 киhи баарыттан 4453-тэ суох буолбута; Мэҥэ Хаҥалас нэhилиэнньэтэ 20246-тан 5846-а, Ньурба 21601-тэн 6601-э, Сунтаар 21514-тэн 7614-э, Уус Алдан 16989-тан 5389-а, Чурапчы 16964-тэн 8064-э, Амма 10067-тэн 2767-тэ, Хаҥалас 18453-тэн 3453-э тиийэ кѳҕүрээбиттэрэ.

 Ол эбэтэр, ортотунан, оройуоннар олохтоохторун үс гыммыт биирдиитэ суох буолбута: кыргыhыы хонуутугар охтубута, ыалдьан, хоргуйан, ыар үлэттэн алларыйан, маны таhынан хаайыыга баран ѳлбүтэ-сүппүтэ. Хайдахтаах ынырык күннэр-дьыллар кэлэн ааспыттарын **1940 сылтан 1944 сылга диэри ыытыллыбыт статистика тыйыс сыыппаралара кэпсииллэр:** ити кэм устата Саха сирин тыатын оройуоннарыгар 57 857 оҕо сана тѳрѳѳбут буоллаҕына **71 080 киhи ѳлбүт** ( 1942 сыллаахха 7031 киhи тѳрѳѳбүт, 13 835 ѳлбүт), 62 343 киhи дьыалата суукка бэриллибититтэн **53 938-а сууттаммыт ( онтон тѳhѳ бырыhыана тыыннаах хаалбытын быhаарар уустук).**

 Санатар эбит буоллахха, ѳскѳтүн куорат олохтоохторо, сулууспалаахтар, промышленность эйгэтин үлэhиттэрэ нуорманан да буоллар аhынан – үѳлүнэн хааччыллар эбит буоллахтарына, саха дьоно күргүѳмнээн олорор тыатын сирин холкуостарыгар туох да кѳрүллүбэтэ, кэлтэй хомуйуллар эрэ этэ.

 Υрдүкү салалта боростуой нэhилиэнньэҕэ кыhаллыбата, үѳскээн турар балаhыанньаны ситэ билбэтэ, «байыаннай балаhыанньанан» ѳттѳйѳн аҥаардастыы айбардыыра тыа оройуоннарын салайар эргимтэригэр мѳкү холобур буолара. Мантан сылтаан сорох улуустарга «хоргуйан ѳлүѳхтээҕэр, сэттэ сиринэн быстан да ѳллүннэр!», «ѳллүннэр, ѳлѳн кѳрдүннэр, үлэлээбэт куhаҕан дьон ѳлѳллѳр!» диэн тыллаах дьиикэй – сидьиҥ кэмэлдьилээх райком сэкирэтээрдэрэ, боломуочунайдара, холкуос бэрэссэдээтэллэрэ дэлэйбиттэрэ.

 **Киhи олоҕо сыаналаммат буолбута**. Олох уустугуран истэҕин аайы киhи киhилии сигилитин сүтэрэн, кыыллыы бэйэтин эрэ кѳмүскэнэр инистииннэрэ инники күѳҥҥэ күѳрэйэн тахсарын, куhаҕан саҥнаах киhи кѳннѳрү кэмҥэ иhигэр кистэнэ сылдьыбыт хара санаата барыта хас да бүк улаатан арылларын кэпсииллэр.

 Хотугу сиргэ тѳрүт олохтоох, булдунан – табанан олорор омуктар былыр улахан быстарыктарга хоргуйар – сутуур турукка чаастатык тиийтэлиир эбит буоллахтарына, сылгылаах – сүѳhүлээх, арыый бигэ хаhаайыстыбалаах саха дьоно былыр хаhан да хоргуйан ѳлбүт сурахтара иhиллибэтэҕэ. Сэрии сылларыгар «киhи чыыстай уунан тоҕус эрэ хонор», атыны тугу да аhаабакка үүттээх сиҥэнэн эрэ утахтаммыт киhи уонтан тахса хонон ѳлѳр», «хоргуйбут дьиэ кэргэнтэн саамай бүтэhигинэн ийэлэрэ ордон хаалар», «сутаан ѳлбүт дьону кыhыны быhа мунньан баран, халлаан сылыйдаҕына барыларын бииргэ кѳмѳр ордук» диэн курдук ынырыктаах билии – кѳрүү, үѳрүйэх баар буолбута.

 Аҕа дойдуну кѳмүскүүр Улуу сэрии сылларыгар саха дьонун чулуутун аармыйаҕа ыҥырыы, сут – кураан содулуттан хоргуйан, сэлликкэ сутуллан ѳлүүнү тэҥэ **суут – сокуон репрессията** ааҥнаан ааспыта.

 **1940-1944 сылларга Саха сиригэр 53938 киhи хаайыыга ууруллубута.** Итинтэн 37144 киhи киин 19 оройуоҥҥа уонна Дьокуускай куоракка, атыннык эттэххэ, саха тѳбүрүѳннээн олорор сиригэр тиксэр.

 Национальнай архыып филиалын докумуоннара ( Якутский обком ВПК (б), ф. 3, оп. 71,д 81) кѳрдѳрѳллѳрүнэн, суут репрессията ураты иҥнэри кэhэн барбыт сирдэрэ манныктар: Ленскэй, Нам, Орджоникидзевскай, Дьокуускай оройуоннара. Бу оройуоннартан сэрии, үлэ фроннарыгар барбыт дьону холбуу ылбыттааҕар элбэх киhи хаайыыга утаарыллыбыта.

 Итинтэн эрэ итэҕэс хаайыылаах дьонноох оройуон кэккэтигэр Υѳhээ Бүлүүнү, Бүлүүнү, Ньурбаны, Сунтаары, Тааттаны ааттыаххасѳп. Оттон 5 тыhыынча нэhилиэнньэлээх Булуҥ оройуонуттан – 1636, 10 тыhыынча нэhилиэнньэлээх Уѳhээ Дьааӊы оройуонуттан - 2800 киhи, ол аата хас үhүс киhи хаайыллыбыта. Оттон кэлии дьон олохсуйбут Алданыттан 4609 киhи ( 38 тыhыынча нэhилиэнньэлээҕиттэн) хаайыыга түбэспитэ.

 Дьону маннык тутуу – хабыы Сэбиэскэй былааска тоҕо наада этэй? **Сэбиэскэй былаас хаайылаахтары штрафной батальоҥҥа ылан, фроҥҥа ыыталаан баран, бириискэлэргэ үлэhит илии тиийбэт буолбутун итинник ньыманан ситэрэри сѳптѳѳх диэн аахпыта.** Соҕурууттан хаайыылааҕы тиэйэн аҕалан ороскуокка тэбиллэрдээҕэр олохтоох дьону миэстэтигэр хаайан, кулут оҥостор Сэбиэскэй былааска барыстаах этэ.

 Ити курдук, **тыа дьоно аhыыр астарын – иитимньилэрин барытын туура тутан ылбыт** **холкуостааhын, сатаҕай дьаhал, сут – кураан уоттаах сэриини кытта мэӊэстэннэр саха норуотун үс гыммыт биирин (100-чэкэ тыhыынча киhини) имири эhэн барбыттара.** Тэҥниир эбит буоллахха, ыаллаhа сытар Сибиир атын тыатын регионнарыннааҕар биhиги сүтүкпүт икки тѳгүл элбэх. Саха сирин үгүс улуустара **сэрии иннинээҕи нэhилиэнньэлэрин ахсаанын 80-с сылларга биирдэ сиппиттэрэ.**

 **Түмүк:**

Бу чинчийэр үлэбин суруйарбар матырыйаал хомуйууга элбэх ыарахаттары кѳрүстүм. Араас источникка сорох сыыппаралар сѳп түбэспэттэр. Сүрүннээн, үлэбэр үс улахан ыстатыйалары туhанным: [1], [2], [3].

Аҕа дойдуну кѳмүскүүр Улуу сэрии сылларыгар **тыылга** саха норуотун ѳлүүтүн-сүтүүтүн сүрүн тѳрүѳттэринэн буолбута:

1. Саха сирин оччотооҕуга салайбыт халы-мааргы салалта сыыhа дьаhаллара;
2. Сэрии кэминээҕи суут – сокуон репрессията, саха дьонун сорунан туран хаайыыга ыытыы;
3. Сут–кураан содулуттан хоргуйуу, сэлликкэ, араас ыарыыларга сутуллан ѳлүү;
4. Сэрии иннинэ тыа дьоно аhыыр астарын, иитимньилэрин – сүѳhүлэрин-сылгыларын барытын туура тутан ылбыт холкуостааhын түмүгэр аччык олох, хоргуйан ѳлүү;
5. Киhи олоҕо сыаналаммат буолбута.

Ити курдук, тыылга охсуулар уоттаах сэриини кытта мэҥэстэннэр, саха норуотун үс гыммыт биирин (100-чэкэ тыhыынча кэриҥэ киhини) имири эhэн барбыттара: 40 тыh. кэриҥэ киhини сэриигэ сүтэрбиппит, 60 тыh. тахса киhи тыылга хоргуйан уонна ыарахан үлэттэн охтубуттара. Онон саха дьоно иккис Аан дойду сэриитигэр саамай эмсэҕэлээбит нациялартан биирдэстэрэ буолар.

Мин ийэм да, аҕам да ѳттүнэн эhээлэрим сэриигэ сылдьыбыттара, эбээлэрим тыылга ыарахан үлэнэн Улуу Кыайыыны уhансыбыттара. Кинилэр тустарынан кырабыттан билэбин, чинчийэр үлэлэрдээхпин. Кинилэринэн мин олус киэн туттабын. Онтон бу үлэбин толорорбор дьоммун, тѳрѳппүттэрбин, учууталбын кытта кэпсэтэн эбии элбэҕи биллим-кѳрдүм. Холобур, **бу сэрии мин тус олохпор эмиэ дириҥ содуллаах буолбутун ѳйдѳѳтүм.** Хос эhэм Прокопьев Афанасий Иннокентьевич сэриигэ 1942 сыллаахха барарыгар 13 оҕото хаалбыт. Онтон сэрии кутаа уотун ортотунан, үрдүк айыылар кѳмѳлѳрүнэн, тыыннаах ордон, Улуу Кыайыы кѳтѳллѳнѳн эргиллэн кэлэригэр суос-соҕотох оҕото эрэ - саамай кыра уола ордубут. Ол мин аҕам аҕата, эhээм Прокопьев Кирилл Афанасьевич. Атын 12 оҕолоро бары уонна кэргэнэ аччыктаан, ыалдьан, ыарахан олохтон ѳлбүттэр. Сэрииттэн тыыннаах ордон кэлбит киhиэхэ хайдахтаах курдук дириҥ кутурҕанын, аhыылааҕын саныахха ыарахан... Онтон мин саныыбын ээ, ол оҕолор тыыннаах хаалтара буоллун, билигин халыҥ аймах, улахан аҕа ууhа буолуох эбиппит...

Туhаныллыбыт литература:

1. Саха дьоно сэрии сылларыгар. Ыстатыйа /« Кыым» х., ыам ыйын 10 к., 2007 с. №18 (21808)
2. Пономарев И.П. Сэрии, сут Саха сиригэр содула. Ыстатыйа / «Туймаада» х., ыам ыйын 28 к., 2020 с.
3. Семен Черноградскай. Кыайыы сыаната. Ыстатыйа / Интернет матырыйаала, 28 апреля, 2015 г.
4. И.Иванов. Ньукулайдаах Сааба ыар дьылҕалара. Ыстатыйа / « Кыым» х., сэтинньи 20 к., 2014 с. №45 (22190)